SENA แนวโน้มกำไรจะดีมากขึ้น แม้ Q1 ทรงตัวโบรกฯจัดราคาเหมาะสมก่อน XD ที่ 4.80 บาท
บล.เอเซีย พลัส คาด SENA มีกำไรไตรมาสแรก 79 ล้านบาท และจะมากขึ้นในไตรมาสต่อๆ ไป จากการเร่งขายและส่งมอบคอนโดฯ ต่อเนื่อง โดยมี Backlog รวม 1.6 พันล้านบาทที่จะทยอยรับรู้รายได้ปีนี้และปีหน้า ด้าน Presale มีแนวโน้มเพิ่มจากเปิดโครงการใหม่ จึงยังแนะนำซื้อ
21 เม.ย. 2558

บล.เอเซีย พลัส ระบุในบทวิเคราะห์ (21 เม.ย.) ว่า ยอด Presale ไตรมาส 1/58 ของบริษัท เสนาดีเวลลอปเม้นท์ จำกัด (มหาชน) หรือ SENA อยู่ที่ 500 ล้านบาท แบ่งเป็นแนวราบ 130 ล้านบาท และคอนโดฯ 370 ล้านบาท ซึ่งโดยหลักมาจากขายสต๊อกโครงการ The Niche รัชวิภา 180 ล้านบาท ที่เหลือจากการเปิดขาย 2 โครงการใหม่ คือ The Kith Lite บางกะดี มูลค่า 600 ล้านบาท (เปิดขาย 1 ตึก 174 ห้อง มูลค่า 150 ล้านบาท ขายได้ 70%) และ The Niche ID เสรีไทย มูลค่า 1,300 ล้านบาท (เปิดขาย 1 ตึก 227 ยูนิต มูลค่า 325 ล้านบาท ขายได้ 20%)
ขณะที่ทั้งปี 2558 ทางบริษัทยังคงตั้งเป้า Presale เชิงรุก 4,500 ล้านบาท เพิ่มเท่าตัวจากปีก่อนที่ 2.2 พันล้านบาท โดยมีแผนเปิดโครงการใหม่รวม 11 โครงการ (แนวบราบ 6 โครงการ และ คอนโดฯ 5 โครงการ) มูลค่า 1.1 หมื่นล้านบาท ซึ่งจะเริ่มทยอยเปิดโครงการใหม่เพิ่มใน 2Q58 อย่างน้อย 3 โครงการ (แนวราบ 2 โครงการ มูลค่า 400 ล้านบาท และคอนโดฯ The Niche เพชรบุรี 3,000 ล้านบาท) และที่เหลือคาดเปิดขายในครึ่งปีหลังของปี 58
ในไตรมาส 1/58 คาดรายได้จากการขายอสังหาฯ ไว้ที่ 440 ล้านบาท โดยสัดส่วน 80% มาจากการโอนฯคอนโดต่อเนื่องของโครงการ The Niche ID พระราม 2, The Kith ติวานนท์ และ The Niche Mono บางนา ด้วยสมมติฐาน Gross Margin 42% และ Norm Profit Margin 16% จะได้ประมาณกำไร 79 ล้านบาท เติบโตสูง 1.39 เท่าตัวจากไตรมาส 1/57 ซึ่งได้รับผลกระทบจากการเมือง ทำให้ไม่มีการเปิดโครงการใหม่ แต่ลดลง 56% จากไตรมาส 4/57 ซึ่งเป็นช่วงดีสุดของปีที่ผ่านมา
โดยทั้งปี 2558 ประเมินกำไร 459 ล้านบาท เติบโต 7% จากปีก่อน สนับสนุนด้วยยอดบันทึกรายได้ขายอสังหาฯ 2.76 ล้านบาท เติบโต 9% จากปีก่อน (ใกล้เคียงกับเป้าหมายบริษัท 2.8 พันล้านบาท) โดยมียอด Backlog สิ้นไตรมาส 1/58 อยู่ที่ 1.6 พันล้านบาท และกำหนดโอนปีนี้ประมาณ 700 ล้านบาท รวมถึงยังมีสินค้ารอการขายมูลค่าเกือบ 4 พันล้านบาท โดยเป็นสินค้าสร้างเสร็จพร้อมรับรู้รายได้ไม่ต่ำกว่า 1.5 พันล้านบาท
ฝ่ายวิจัยคงระดับ Fair Value ไว้ที่ PER 8 เท่า จะให้มูลค่าเหมาะสมปี 2558 ก่อน XD ที่ 4.80 บาท และ หลัง XD ที่ระดับ 4.20 บาท เนื่องจากต้องรวมจำนวนหุ้นที่เกิด Dilution Effect หลังการจ่ายหุ้นปันผลงวดครึ่งปีหลังของปี 57 ในอัตรา 7 : 1 คิดเป็นมูลค่าเงินปันผลหุ้นละ 0.1428 บาท พร้อมเงินสดปันผลอีก 0.0158 บาท/หุ้น กำหนดวัน XD 29 เม.ย.58 และจ่ายเงินปันผลวันที่ 22 พ.ค. 2558